钦定古今图书集成/理学汇编/文学典/第236卷 > 《吴兢乐府古题要解》 > 《长歌行》
## 钦定古今图书集成/理学汇编/文学典/第236卷 > 《吴兢乐府古题要解》 > 《长歌行》

右：古词：“青青园中葵，朝露待日晞。”言荣华不久，当努
力为乐，无至老大乃伤悲也。曹魏改奏，文帝所赋“西
山一何高”，言仙道洪濛不可识。如王乔、赤松，皆空言
虚辞，迂怪难信，当观圣道而已。若晋陆士衡《逝矣经
天日复》，言人运短促，当乘闲长歌，不与古文合。

《薤露歌》：〈亦曰《薤露行　》。〉《蒿里传》。〈亦曰蒿里什〉亦曰《泰山吟行》。

右《丧歌》旧曲，本出于田横，门人歌以葬横。一章言人
命奄忽，如薤上之露易晞灭也。词云：“薤上露，何易晞，
露晞明朝已复落，人死一去何时归。”二章言人死精
魄归于蒿里。词云：“蒿里谁家地，聚敛魂魄无贤愚，鬼
伯一何相催促。”今乃不少得踟蹰。至汉武帝时，李延
年分为二曲，《薤露》送王公贵人，《蒿里》送士大夫庶人
挽柩者歌之，亦呼为《挽柩歌》。《左氏春秋》：齐将与吴战
于艾陵，公孙夏使其徒歌《虞殡》。杜预注云：“送葬歌也。”
即丧歌不自田横始矣。复有《泰山吟行》，亦言人死精
魄归于泰山，薤露《蒿里》之类也。